Nafarroako Parlamentuko Mahaiak, 2018ko azaroaren 12an egindako bilkuran, honako erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.a) artikuluak aitortzen dion legegintza-ekimena erabiliz, Nafarroako Gobernuak, 2018ko azaroaren 7an hartutako Erabakiaren bidez, Nafarroako Toki Ogasunei buruzko martxoaren 10eko 2/1995 Foru Legea aldatzen duen Foru Lege proiektua igorri dio Nafarroako Parlamentuari.

Hori horrela, Legebiltzarreko Erregelamenduko 127, 152.1 eta 153. artikuluetan ezarritakoarekin bat, Eledunen Batzarrari entzun ondoren, hona ERABAKIA:

**1.** Xedatzea Nafarroako Toki Ogasunei buruzko martxoaren 10eko 2/1995 Foru Legea aldatzen duen Foru Lege proiektua prozedura arruntari jarraituz izapidetu dadila, Erregelamenduko 152 eta 153. artikuluetan ezarritako berezitasunekin.

**2.** Proiektu horretaz irizpena emateko ahalmena Ogasuneko eta Finantza Politikako Batzordearen esku uztea.

**3.** Nafarroako Parlamentuko Aldizkari Ofizialean argitara dadin agintzea.

Proiektua argitaratzen denetik, **hamabost egun balioduneko epe bat hasiko da, zeina 2018ko abenduaren 12an, eguerdiko hamabietan, bukatuko baita**. Epe horretan, Erregelamenduko 128. artikuluan ezarritakoarekin bat, talde parlamentarioek, foru parlamentarien elkarteek eta foru parlamentariek zuzenketak aurkeztu ahalko dizkiote foru lege proiektuari.

Iruñean, 2018ko azaroaren 12an

Lehendakaria: Ainhoa Aznárez Igarza

Foru Lege proiektua,
Nafarroako Toki Ogasunei buruzko martxoaren 10eko 2/1995
Foru Legea aldatzen duena

HITZAURREA

Foru lege proiektuak bost aldaketa sartzen ditu Nafarroako Toki Ogasunei buruzko martxoaren 10eko 2/1995 Foru Legean.

Artikulu bakarra eta bi azken xedapen ditu.

Bat apartatuak gaikuntza ematen die udalei ezkontza zibilak egiteagatik tasa bat ezar dezaten.

Bi apartatuak tributu kategoria berri bat sartzen du Nafarroako Toki Ogasunen esparruan: zergaz kanpoko ondare prestazio publikoak.

Tributuei buruzko Foru Lege Orokorraren hogeita hamargarren xedapen gehigarrian ezartzen denez, ondare prestazio publiko horiek bi motatakoak izan daitezke: zerga arlokoak eta zergaz kanpokoak. Zerga arlokoak zergak, tasak eta kontribuzio bereziak dira. Zerga arloko ondare prestazio publikoekin batera zergaz kanpoko ondare prestazio publikoak egonen dira aurrerantzean, bete beharreko zerbitzu publikoen prestazioaren kasuetarako, prestazio hori zuzenean pertsona pribatuen bidez nahiz zeharkako kudeaketa bidez egin.

Aldi berean eta Tributuei buruzko Foru Lege Orokorrarekin bat, Estatuak egin duen bezala, foru lege proiektuak xedatzen du tributu kategoria berri hori (zergaz kanpoko ondare prestazio publikoak) Nafarroako Toki Ogasunei buruzko Foru Legean ere ezartzea. Zehazki, halakoak izanen dira bete beharrekoak izan eta obrak ustiatzeak edo zerbitzuak emateak eskatzen dituzten prestazioak, emakida araubidean, ekonomia mistoko sozietate bidez, enpresa-entitate publikoen bidez, osotara kapital publikokoak diren sozietateen bidez eta zuzenbide pribatuko gainerako formulak erabiliz.

Halaber, zehazten da kontraprestazio ekonomiko horiek ordenantza bidez arautuko direla toki eremuan. Ordenantza hori onesteko prozeduran, toki entitateek nahitaezko txostena eskatuko diete administrazio publikoei, antolamendu juridikoaren arabera toki entitate horietan esku hartzeko ahalmenen bat dutenei.

Horrela, lanak erabiltzeagatik edo zerbitzuak jasotzeagatik ordaindu behar dutenek ordaintzen dituzten tarifen izaera juridikoa argitzeko asmoa dago (tarifa horiek derrigorrezkoak direnean), bai pertsona pribatuen bidez zuzenean kudeatzen direnean, Administrazioaren beraren bidez, bai zeharkako kudeaketaren kasuan, emakida-hartzaileen bidez. Aurrekoaren arabera, derrigorrezko prestazio horiek zergaz kanpoko ondare prestazio publikoak izanen dira.

Foru lege proiektuak 156.2 artikuluan ere aldaketa bat sartzen du zerga-egoitzari buruzko publizitatea kentze aldera Jarduera Ekonomikoen Erregistroaz ematen den informaziotik.

Gogorarazi behar da, artikulu horren 1. apartatuak ezarritakoaren arabera, Erregistroa zentsuz osatuta egonen dela, “non jasoko baitira jarduera ekonomikoak egiten dituzten subjektu pasibo guztien identifikazio-datuak eta zerga-egoitza, jardueraren helbidea eta epigrafea edo azpiepigrafea, eta ordaintzen duten zergaren kuota (nazionala, lurraldekoa edo udaleko gutxienekoa)”. Apartatu hori ez da aldatu.

Horrez gain, erregistro horri buruzko publizitateari dagokionez, 176. artikuluaren 2. apartatuak xedatzen du Erregistroa jendearen eskura izanen dela urte natural osoan, Nafarroako Zerga Ogasunaren web-orrian. Horren arabera, web horretan informazio ugariren berri ematen da, besteak beste jarduera ekonomikoaren helbidea eta subjektu pasiboaren zerga-egoitza. Bi helbide horiek berdinak izan daitezke edo ez, zergapetutako jarduera ekonomikoa non egiten den. Pertsona fisikoak badira eta aipatutako helbideak berdinak ez badira (hau da, jarduera ohiko etxebizitza ez den lokal batean betetzen da), zerga-egoitzaren berri ematea gehiegi sartzea dela dirudi, gatazka sor baitezake datuak babesteko oinarrizko printzipio batzuekin.

Hori oinarri hartuta, foru lege proiektuak Nafarroako Toki Ogasunei buruzko Foru Legearen 156.2 artikulua aldatzen du subjektu pasiboaren zerga-egoitzari buruzko informazioa argitara ez emateko. Horrez gain, uste da informazio hori ez dela beharrezkoa Jarduera Ekonomikoen Erregistroaren datuen berri emateko helburua betetzeko.

Artikulu bakarraren Lau apartatuak aldaketa garrantzitsu bat sartzen du 175.2 artikuluan, bosgarren eta seigarren paragrafoetan, hain zuzen.

Konstituzio Auzitegiaren 72/2017 Epaia betetzeko, 19/2017 Foru Legeak behar ziren aldaketak egin zituen Nafarroako Toki Ogasunei buruzko martxoaren 10eko 2/1995 Foru Legean, hiri-lurren balio-gehikuntzaren gaineko zergari dagozkionak, hiri-lurren balio-gehikuntzarik ez dagoenean ez zergapetzeko, baina, betiere, Konstituzio Auzitegiaren printzipioa errespetatuz; alegia, guztiz onargarria da, egiazko gaitasun ekonomikoaren arabera egin beharrean, balizko gaitasun ekonomikoen zenbatespen objektiboko sistema batean oinarritzen diren balio-gehikuntzak zergapetzeko helburua duen legegintza. Horretan oinarrituta, foru legeak metodo objektibo bat ezarri zuen plusbalioen kalkulurako, denboran alda daitezkeen eta higiezinen merkatuko prezioen bilakaera aintzat hartzen duten koefizienteen arabera betiere.

Sortzapenaren unean lurrak duen balioaren gainean aplikatu beharreko koefizientea udalak balio-gehikuntzaren sortzealdiaren arabera onetsitakoetatik dagokiona izanen da, baina foru lege honetan ezarritako mugak gainditu gabe betiere (hau da, udalak txikiagoak ezartzen ahalko ditu. Hala egin ezean, foru legean jasotakoak aplikatuko dira). Gehieneko koefiziente horiek urtero eguneratuko dira. Arau-aldaketak zeregin horri heltzen dio.

Koefiziente horiek zehazteko, urte bakoitzeko batez besteko balioak hartu dira oinarritzat, Nafarroan dauden higiezinenak (pisuak); katastroko baloraziorako onetsitako eraikuntza kostuaren modulua kendu zaie. Horrela lortzen da lurzoruaren batez besteko balioa urte bakoitzeko.

Amaitzeko, foru lege proiektuak hamaikagarren.bis xedapen gehigarri bat gehitzen du urtarrilaren 15eko 1/2014 Foru Legean egindako akats bat zuzentze aldera. Foru lege horren bidez testu berria eman zitzaion Nafarroako Toki Ogasunei buruzko 2/1995 Foru Legearen indarreko hamabigarren xedapen gehigarriari, zeinak arautzen baitu ADIF enpresa-entitate publikoa edozein zerga ordaintzetik salbuetsita egotea, baldin eta zergaren ordainarazpena Nafarroako toki entitateei badagokie ADIF enpresa-entitate publikoari egindako trenbide-azpiegituren eta geltokien eskualdaketengatik, Ekintzaileei laguntzeko eta hazkundea eta enplegu-sorkuntza bizkortzeko neurriei buruzko uztailaren 26ko 11/2013 Legearen 34. artikuluan ezarritakoaren ondorioz.

Akatsa egon da, hamabigarren xedapen gehigarri horrek Nafarroako Toki Ogasunei buruzko 2/1995 Foru Legean une horretan zegoen hamabigarren xedapen gehigarria indargabetu zuelako.

Hamaikagarren.bis xedapen gehigarriaren bidez, akats hori zuzendu, eta indarra hartu du berriz hamabigarren xedapen gehigarri “zaharra”ren edukiak, hasierako testuarekin, hau da, Iruñeko Udalaren araubidea (aurrekontuena, ekonomiko-finantzarioa, kontabilitatearena, kontu-hartzailetzarena, finantza kontrolarena eta eraginkortasun kontrolarena) Toki Araubidearen Oinarriak arautzen dituen apirilaren 2ko 7/1985 Legearen X. tituluan aurreikusitakoa izanen dela xedatuta, foru lege honen berezitasunekin.

Azken xedapenetako lehenak ahalmena ematen dio Nafarroako Gobernuari foru lege hau garatu eta betetzeko behar diren xedapen guztiak eman ditzan.

Amaitzeko, azken xedapenetako bigarrenak legearen indar-hartzea finkatzen du.

Nafarroako Foru Eraentza Berrezarri eta Hobetzeari buruzko abuztuaren 10eko 13/1982 Lege Organikoaren 20.2 artikuluan eta Nafarroako Parlamentuko Erregelamenduaren testu bateginaren 152. eta 153. artikuluetan ezarritakoarekin bat, foru lege proiektu hau onesteko gehiengo osoa beharko da.

**Artikulu bakarra.** 2019ko urtarrilaren 1etik aurrerako ondorioekin, Nafarroako Toki Ogasunei buruzko martxoaren 10eko 2/1995 Foru Legearen manu hauek testu hau izanen dute:

Bat. 100. artikuluari 6. apartatua gehitzea.

“6. Udalek tasa bat ezartzen ahalko dute ezkontza zibilak egiteagatik”.

Bi. 100. artikuluari 7. apartatua gehitzea.

“7. Derrigorrez ezartzen diren kontraprestazio ekonomikoak, jasotzen direnak artikulu honen 5. apartatuan aipatzen diren zerbitzu publikoak emateagatik, dela zuzenean pertsona pribatuen bidez dela zeharkako kudeaketa bidez, zergaz kanpoko ondare prestazio publikoak izanen dira, Konstituzioaren 31.3 artikuluan aurreikusitakoarekin bat.

Zehazki, halakoak izanen dira obrak ustiatu edo zerbitzuak emateak eskatzen dituztenak, emakida araubidean, ekonomia mistoko sozietate bidez, enpresa-entitate publikoen bidez, osotara kapital publikokoak diren sozietateen bidez eta zuzenbide pribatuko gainerako formulak erabiliz.

Kontratu Publikoei buruzko apirilaren 13ko 2/2018 Foru Legearen 109. artikuluan ezarritakoa ukatu gabe, apartatu honetan aipatzen diren kontraprestazio ekonomikoak ordenantza bidez arautuko dira. Ordenantza hori onesteko prozeduran, toki entitateek nahitaezko txostena eskatuko diete administrazio publikoei, antolamendu juridikoaren arabera toki entitate horietan esku hartzeko ahalmenen bat dutenei.

Toki entitateetako diru-bilketa organoek premiamendu prozeduraren bidez eskatzen ahalko dituzte zergaz kanpoko ondare prestazio publikoen ondoriozko zorrak”.

Hiru. 156.2 artikulua.

“2. Urteko Erregistro hori jendearen eskura egonen da urte natural osoan Nafarroako Zerga Ogasunaren web-orrian, zerga-egoitzari buruzko datuak izan ezik.

Aurreko paragrafoan ezarritakoa ukatu gabe, zilegi izanen da bide beretik eskuratzea hurrengo datuak ere, kontsulta egiteko unean Jarduera Ekonomikoen Erregistroan jasota daudenak: jarduera ekonomikoak egiten dituzten subjektu pasiboak identifikatzekoak, eta jardueraren helbidea eta epigrafea edo azpiepigrafea”.

Lau. 175.2 artikulua, bosgarren eta seigarren paragrafoak.

“Sortzapenaren unean lurrak duen balioaren gainean aplikatu beharreko koefizientea, artikulu honetan xedatutakoari jarraikiz kalkulatua, udalak onetsitakoetatik dagokiona izanen da, balio-gehikuntzaren sortzealdiaren arabera, baina muga hauek gainditu gabe betiere:

Sortzealdia:

0,63 20 urtekoa edo hortik gorakoa

0,56 19 urte

0,43 18 urte

0,29 17 urte

0,16 16 urte

0,06 15 urte

0,06 14 urte

0,06 13 urte

0,06 12 urte

0,06 11 urte

0,06 10 urte

0,06 9 urte

0,06 8 urte

0,06 7 urte

0,06 6 urte

0,06 5 urte

0,20 4 urte

0,28 3 urte

0,18 2 urte

0,09 1 urte

0,09 Urtebetetik behera

Gehieneko koefiziente hauek urtero eguneratuko dira, 58.2 artikuluan ezarritakoari jarraikiz”.

Bost. Hamaikagarren.bis xedapen gehigarria gehitzea.

“Hamaikagarren.bis xedapen gehigarria. Iruñeko Udalaren araubidea (aurrekontuena, ekonomiko-finantzarioa, kontabilitatearena, kontu-hartzailetzarena, finantza kontrolarena eta eraginkortasun kontrolarena).

Iruñeko Udalaren araubidea (aurrekontuena, ekonomiko-finantzarioa, kontabilitatearena, kontu-hartzailetzarena, finantza kontrolarena eta eraginkortasun kontrolarena) Toki Araubidearen Oinarriak arautzen dituen apirilaren 2ko 7/1985 Legearen X. tituluan aurreikusitakoa izanen da, foru lege honen berezitasunekin”.

**Azken xedapenetako lehena.** Arauak emateko ahalmena.

Baimena ematen zaio Nafarroako Gobernuari foru lege hau garatu eta aplikatzeko behar diren xedapen guztiak eman ditzan.

**Azken xedapenetako bigarrena.** Indarra hartzea.

Foru lege honek Nafarroako Aldizkari Ofizialean argitaratu eta biharamunean hartuko du indarra eta ordutik aurrera izanen ditu ondorioak.